
Introducere 

În zilele noastre, în contextul migraţiei crescânde a populaţiei 
musulmane în Europa, provocată de războaiele din Siria şi din alte zone, se 
pune din ce în ce mai mult întrebarea dacă există pericolul „islamizării 
Europei” în urma „ciocnirii civilizațiilor”. Ultima formulă nu este nouă, ea 
creând o adevărată dispută în trecut. Însă discuţiile trebuie să aibă în vedere 
şi alte întrebări care sunt puse în prezent: mai este Europa creştină? Se poate 
vorbi de un conflict intrisec între creştinism și islam, care erupe la anumite 
perioade de timp? Cum trebuie să răspundă lumea creştină la aceste 
probleme cu care se confruntă în zilele noastre, între care fenomenul 
migraţiei este doar unul dintre ele? 

În acest studiu ne vom opri la tema „ciocnirii civilizaţiilor” la 
impactul pe care această formulare a avut-o în lume la sfârşitul sec. al XX-lea 
şi la conotaţiile pe care le are pentru timpurile noastre. Actualitatea 
cercetării porneşte de la realitățile pe care nu le mai poate contesta nimeni, 
la nivel global accentuându-se problemele care îi afectează pe oameni: 
conflictele din diverse teritorii, situațiile economice dificile în anumite 
regiuni de pe glob, ajungându-se până la crize financiare şi la modificări 
sociale importante, în care populaţiile majoritare trebuie să trăiască alături 
de minorităţi pe care, de cele mai multe ori, nu le cunosc şi nu le acceptă. 
Demografia lumii s-a schimbat radical influențând şi felul în care sunt 
percepute religiile, culturile şi etniile cu care se intră în contact în mod 
repetat. Problema refugiaților şi migranţilor reprezintă o preocupare de mare 
interes, astfel încât societăţile actuale şi-au modificat structurile din punct de 

vedere demografic. Este din ce în ce mai greu să se vorbească de o lume 
creştină, musulmană, hindusă etc., ci de societăţi plurireligioase, astfel încât 
„harta lumii în care trăim nu poate fi colorată în culori creştine, musulmane 
sau hinduse, ci oricare parte a lumii este presărată cu culorile şi texturile 
întregului”. 

De la aceste realități s-a cristalizat şi teoria „ciocnirii civilizaţiilor” 
care a trezit discuţii îndelungate, scindând lumea între apărători şi 
contestatari. 


Ciocnirea civilizaţiilor — o carte care a stârnit multe controverse 

În anul 1993, Samuel Huntington publica articolul „The Clash of 
Civilizations?” („Ciocnirea civilizaţiilor?”) în revista Foreign Affairs, 
trezind discuţii aprinse în întreaga lume. Mai târziu, politologul american 
avea să noteze în legătură cu ecourile produse în urma acestei apariţii: 
„Oamenii au fost impresionați, intrigaţi, ultragiaţi, speriaţi şi aduşi în stare 
de perplexitate de argumentul meu potrivit căruia dimensiunea centrală şi 
cea mai periculoasă a politicii globale pe cale de apariţie va fi conflictul 
între grupuri ce aparțin de civilizaţii diferite. Orice altceva a mai făcut acest 
articol, în mod sigur el a călcat pe nervi persoane aparținând tuturor 
civilizaţiilor”.€ 

La trei ani distanţă, în anul 1996, autorul publica celebra carte ce 
excludea din titlu semnul întrebării, primind adaosul „refacerea ordinii 
mondiale”: The Clash of Civilizations and the Remarking of World Order 
(Ciocnirea civilizaţiilor şi refacerea ordinii mondiale). Cartea, tradusă în 
mai multe limbi şi devenită best-seller, a stârnit controverse şi mai aprinse, 
pornind de la tema centrală: „Atât viitorul păcii, cât şi cel al Civilizației 
depind de înţelegerea şi cooperarea dintre liderii politici, spirituali şi 
intelectuali ai marilor civilizaţii ale lumii. În ciocnirea civilizaţiilor, Europa 
şi America vor sta împreună sau vor fi separate. În marea ciocnire, 
«adevărata ciocnire» globală între Civilizație şi barbarism, marile civilizaţii 
ale lumii, cu bogatele lor realizări din domeniul religiei, artei, literaturii, 
filosofiei, ştiinţei, tehnologiei, moralității şi compasiunii vor sta de 
asemenea împreună sau vor fi separate. În era pe cale de a se naşte, 
ciocnirile dintre civilizaţii reprezintă cele mai mari amenințări la adresa 

păcii mondiale, iar o ordine internaţională bazată pe civilizaţii este cea mai 
sigură pază împotriva războiului mondial”.! 

În analiza sa, Huntington avea în vedere căderea blocului comunist 
din Europa de Est şi încetarea Războiului Rece, evenimente care au condus 
la schimbări majore în rândul multor popoare. În aceste condiţii, „politicile 
globale încep să se reconfigureze de-a lungul liniilor culturale (...). În lumea 
posterioară Războiului Rece, steagurile contează, asemenea altor simboluri 
ale identității culturale, printre care cruci, semilune, chiar obiecte de 
acoperit capul, deoarece cultura contează, iar identitatea culturală reprezintă 
ceea ce este cel mai mult încărcat de semnificaţii pentru majoritatea 
oamenilor. Aceştia descoperă identități noi, însă adeseori vechi care duc la 
războaie noi, însă adeseori vechi şi mărşăluiesc sub steaguri noi, însă 
adeseori vechi care duc la războaie cu duşmani noi, însă adeseori vechi”.5 
Cei care îşi caută identități noi pornind de la elementul etnic ajung să se 
duşmănească cu alți oameni prezenţi în liniile ce separă marile civilizaţii. 

După terminarea Războiului Rece, politica locală se bazează pe 
politica etnicităţii, în timp ce politica globală se întemeiază pe politica 
civilizaţiilor. Astfel, conflictele nu vor fi între diferitele clase sociale, ci 
între popoare ce aparţin culturilor lumii. Cele mai mari conflicte sunt cele 
care se produc de-a lungul liniilor de falie dintre civilizaţii. „În lumea 
posterioară Războiului Rece, cultura este o forță ce deopotrivă divide şi 
unifică. Popoare separate de ideologie însă unite prin cultură se unesc (...). 
Timp de patruzeci şi cinci de ani Cortina de Fier a fost principala linie de 
diviziune în Europa. Această linie s-a mişcat câteva sute de kilometri mai la 
est. Ea este acum linia ce separă popoarele creştinătăţii occidentale, pe de o 
parte, de popoarele musulmane şi ortodoxe, pe de altă parte”? 

Potrivit lui Huntington, lumea în care trăim este definită prin opt 
civilizaţii mari care interacționează pornind de la modelele culturale ce le 
caracterizează: sinică (civilizația chineză), japoneză, hindusă, islamică, 
ortodoxă, occidentală, latino-americană, africană (posibilă). În zilele noastre 
statele se definesc pornind de la termenii civilizaţiei, cooperând cu state ce 
au culturi similare sau comune, intrând în conflicte cu cele de culturi 
diferite. În aceste condiţii, istoria umanităţii este o istorie a civilizaţiilor, iar 
civilizaţia este o realitate culturală, chiar dacă au existat voci, mai ales în 
Germania, care au separat cultura de civilizație. Atât civilizația, cât şi 
cultura se referă în general la modul de viaţă al oamenilor, civilizaţia fiind 
„un mare document de cultură”. „Totuşi dintre toate elementele obiective 
care definesc civilizațiile, cel mai important este, în mod frecvent, religia, 

aşa cum subliniau atenienii”.!0 O civilizaţie este cea mai întinsă entitate 
culturală, astfel încât „fiecare civilizaţie se vede pe ea însăşi ca fiind centrul 
lumii şi îşi scrie istoria ca pe drama centrală a istoriei umane. Acest lucru a 
fost poate mai adevărat în ceea ce priveşte Occidentul decât pentru alte 
culturi. Totuşi, asemenea puncte de vedere monocivilizaţionale au o 
importanţă şi o utilizare scăzută într-o lume multicivilizațională. Savanţii 
civilizaţiilor au recunoscut de mult acest truism”.!! 

Expresia „civilizaţie universală” se referă mai ales la lumea 
occidentală. Unul dintre argumentele importante care indică naşterea unei 
civilizaţii este procesul de modernizare ce începe în sec. al XVIII-lea şi se 
caracterizează prin industrializare, urbanizare, alfabetizare, educaţie, 
bogăţie, mobilizare socială, structuri ocupaţionale complexe şi diversificate. 
Totuşi ar fi o greşeală să se identifice civilizația modernă cu cea occidentală 
ŞI viceversa, deoarece caracteristicile principale ale Occidentului prin care 
se diferențiază de celelalte civilizații (moştenirea clasică, catolicismul şi 
protestantismul, limbile europene, separarea autorităţilor spirituale şi 
temporale, supremaţia regulii de drept, pluralismul social, colectivităţile 
reprezentative, individualismul) sunt premergătoare modernizării sale. 
Niciunul dintre aceşti factori nu a fost specific doar Occidentului, însă 
combinaţia lor a dat calitatea specifică acestuia. „Aceste concepte, practici şi 
instituții au fost pur şi simplu mai răspândite în Occident decât în alte 
civilizații. Ele formează cel puțin o parte a nucleului esențial continuu al 
civilizației occidentale. Ele sunt ceea ce este occidental dar nu modern 
pentru Occident. Ele sunt de asemenea în mare măsură factorii care au 
autorizat Occidentul să ia conducerea, modernizându-se pe ei înşişi şi 
modernizând lumea întreagă”.!? Reacţiile împotriva occidentalizării nu au 
întârziat să apară şi, de-a lungul timpului, au existat societăți non-occidentale 
care s-au modernizat fără a renunţa la propria cultură şi la tradițiile indigene, 
deşi au adoptat la scară largă valorile, instituţiile şi practicile occidentale. În 
schiţarea raportului dintre Ortodoxie şi lumea occidentală, Samuel 
Huntington insista asupra ideii că naţiunile ortodoxe nu sunt parte a 
civilizației occidentale. Pornind de la faptul că diferenţele la nivel politic şi 
economic între civilizaţii îşi au bazele în diferitele lor culturi, lumea 
ortodoxă s-ar apropia mai mult de cea musulmană. 

În prima parte a sec. al XX-lea se afirma din ce în ce mai des că 
modernizarea va duce la dispariţia religiei ca element semnificativ al 
existenţei umane. În a doua jumătate a aceluiaşi secol s-a văzut că, deşi 
modernizarea s-a răspândit la nivel global, s-a produs o redeşteptare, tot 

globală, a religiei, numită „Ja revanche de Dieu” („revanşa lui Dumnezeu”). 
Principala cauză a acestui reviriment a fost, surprinzător pentru unii, tocmai 
modernizarea. Astfel, „renaşterea religioasă pretutindeni în lume constituie 
o reacție împotriva laicizării, relativismului moral, nepăsării de sine şi o 
reafirmare a valorii ordinii, disciplinei, muncii, ajutorului reciproc şi a 
solidarității umane. Grupurile religioase răspund nevoilor sociale ignorate 
de birocraţia statală. Aceste nevoi includ ajutorul serviciilor medicale şi 
spitaliceşti, grădiniţe şi şcoli, îngrijirea bătrânilor, asistenţă promptă în cazul 
catastrofelor naturale sau de alt tip, prosperitate şi sprijin social în timpul 
perioadelor de privaţiuni economice. Prăbuşirea ordinii şi a societăţii civile 
creează goluri ce sunt umplute de grupuri religioase, adesea 
fundamentaliste. Dacă religiile tradiționale dominante nu ies în întâmpinarea 
nevoilor emoţionale şi sociale ale dezrădăcinaţilor, alte grupuri religioase o 
fac şi în acest proces ele extind religia în viaţa socială şi politică”.15 
Indigenizarea şi renaşterea religiei sunt fenomene globale, în timp ce 
mişcările de renaştere religioasă din timpurile noastre sunt antilaice, 
antiuniversale şi, dacă nu sunt creştine, sunt antioccidentale şi se opun 
modernismului. 

În noua ordine globală care s-a născut, statele de nucleu ale marilor 
civilizaţii au luat locul celor două puteri din timpul Războiului Rece (SUA 
şi Rusia), care erau principalii poli de atracție pentru alte ţări, producându-se 
astfel schimbări importante mai ales în civilizațiile occidentală, ortodoxă şi 
sinică. 

În ceea ce priveşte Europa, discuţiile s-au purtat de-a lungul timpului 
în legătură cu identificarea şi trasarea graniţelor continentului, mai ales în 
partea de Est, pornind de la dorinţa şi necesitatea integrării anumitor state în 
UE şi în NATO. „Cel mai evident şi pătrunzător răspuns la aceste întrebări 
este dat de marea linie istorică ce a existat timp de secole şi care separă 
popoarele creştine occidentale de cele musulmane şi ortodoxe. Această linie 
datează de la divizarea Imperiului Roman în secolul al IV-lea şi de la 
crearea Imperiului Sfânt Roman în secolul al X-lea. A fost aproape 
neschimbată de cel puţin cinci sute de ani. Începând din nord, linia se 
întinde de-a lungul a ceea ce sunt acum frontierele Finlandei, Rusiei şi 
ale statelor baltice (Estonia, Letonia şi Lituania), prin vastul Belarus, prin 
Ucraina, separând greco-catolicii de ortodocşi prin România, separând 
Transilvania, cu populația ei maghiară catolică, de restul ţării şi prin fosta 
Iugoslavie, de-a lungul frontierei ce separă Croaţia şi Slovenia de celelalte 
republici. Desigur, în Balcani, această linie coincide cu divizarea istorică 
între imperiile austro-ungar şi otoman. Aceasta este frontiera culturală a 
Europei şi în lumea posterioară Războiului Rece; ea este, de asemenea, 

frontiera politică şi economică a Europei şi a Occidentului. Paradigma 
civilizaţională produce astfel un răspuns bine conturat şi evident la întrebarea 
cu care se confruntă vest-europenii: unde se termină Europa? Europa se 
termină acolo unde creştinătatea occidentală se termină şi încep Islamul şi 
Ortodoxia. Acesta este răspunsul pe care vest-europenii doresc să-l audă, pe 
care îl sprijină, majoritatea dintre ei sotto voce şi pe care numeroşi lideri 
intelectuali şi politici l-au aprobat explicit”. 

Unii cercetători au arătat că Europa Centrală cuprinde teritoriile 
fostului Imperiu Habsburgic, Polonia şi estul Germaniei, în timp ce Europa 
de Est cuprinde regiunile dezvoltate sub egida Bisericii Ortodoxe: Bulgaria 
şi România, spre Marea Neagra, şi părţile europene ale fostei Uniuni 
Sovietice. Această separație se poate vedea, după aceiaşi cercetători, şi în 
felul în care au progresat ţările centrale faţă de cele estice după căderea 
blocului comunist, ajungându-se până la o linie ce separă zonele catolice şi 
protestante de cele ortodoxe, creându-se astfel o adevărată falie culturală. 
Acest criteriu a devenit şi unul de integrare în structurile europene, iar 
Huntington dădea, în anul 1996, mici şanse României şi Bulgariei să devină 
membre depline ale UE în comparaţie cu ţările central-europene. Aceleaşi 
criterii au stat pentru un timp şi la primirea acestor state în NATO. Totuşi, în 
această schemă există şi două excepţii: Grecia, ţară non-occidentală (este, 
de asemenea, o anomalie, outsider-ul ortodox din organizaţiile 
occidentale”), şi Turcia, ţară musulmană.!5 

Rusia reprezintă un caz aparte, greu de încadrat într-o anumită 
structură. De asemenea, greu de încadrat erau şi multe ţări desprinse din 
fosta Uniune Sovietică (exemplul Ucrainei). „John Morrison remarca faptul 
că relația ruso-ucrainiană este pentru estul Europei ceea ce este relația 
franco-germană pentru Europa Occidentală. Întocmai cum cea din urmă stă 
la baza nucleului Uniunii Europene, cea dintâi reprezintă nucleul esenţial al 
unităţii în lumea ortodoxă”.!€ 

Huntington vedea relaţiile viitoare dintre state şi grupurile ce aparţin 
diferitelor civilizaţii ca fiind antagonice, soldându-se cu războaie. Liniile 
sau faliile cele mai violente sunt între adepţii Islamului şi vecinii ortodocşi, 
hinduşi, africani şi creştinii occidentali, la nivel „micro”, iar la nivel 
„macro” între societăţile musulmane şi asiatice, pe de o parte, şi Occidentul, 
pe de altă parte. „Este posibil ca cele mai periculoase ciocniri ale viitorului 


'4 IBIDEM, pp. 231-232. 

'5 În legătură cu România şi Bulgaria, în ceea ce priveşte aderarea la UE şi NATO, 
realităţile istorice au fost cu totul altele decât cele prezentate de Huntington în anul 1996. 
Astfel, cele două țări au aderat la NATO în 2004 şi la UE în 2007. 

15 SAMUEL P. HUNTINGTON, Ciocnirea civilizaţiilor şi refacerea ordinii mondiale, p. 246. 
Este de analizat şi această afirmaţie a lui Huntington în lumina ultimelor evenimente 
referitoare la relaţia dintre Rusia şi Ucraina. 

să apară din interacţiunea aroganţei occidentale, intoleranţei islamice şi a 
afirmării asiatice”.! În cele din urmă, „civilizațiile sunt ultimele triburi 
umane şi ciocnirea civilizațiilor reprezintă conflictul tribal pe scară 
globală”.15 

Mai mulți cercetători occidentali au încercat să argumenteze faptul 
că Occidentul nu trebuie să aibă probleme cu Islamul, ci doar cu islamiştii 
extremiști violenţi. Însă, „patrusprezece secole de istorie demonstrează 
contrariul. Relaţiile între Islam şi Creştinism, deopotrivă ortodox şi 
occidental, au fost deseori furtunoase. Fiecare a fost Celălalt al celuilalt”.!? 
Islamul este singura civilizaţie care a ameninţat periculos şi a pus la îndoială 
supremaţia Occidentului de cel puţin două ori: în 1453 (căderea 
Constantinopolului) şi în 1529 (asediul Vienei). Cauzele conflictelor dintre 
creştini şi musulmani nu se găsesc în cruciadele din sec. al XII-lea şi nici în 
fundamentalismul musulman al sec. al XX-lea, ci provin „din natura celor 
două religii şi a civilizaţiilor bazate pe ele”.2 Pe de o parte, conflictul a fost 
provocat de diferenţele dintre cele două religii (raportul dintre religie şi 
politică), iar, pe de altă parte, de similitudinile dintre ele (amândouă sunt 
religii monoteiste, universale, misionare). „Problema fundamentală a 
Occidentului nu este fundamentalismul islamic, ci Islamul, o civilizaţie 
diferită ai cărei membri sunt convinşi de superioritatea culturii lor şi sunt 
obsedaţi de inferioritatea puterii lor”?! 

Un caz elocvent în susținerea tezei lui Huntington este reprezentat 
de războiul din Bosnia, care a fost un adevărat război al civilizaţiilor. „Cei 
trei participanţi primari proveneau din civilizaţii diferite şi erau aderenţi la 
religii diferite. Cu o excepție parţială, participarea actorilor secundari şi 
terțiari a urmat exact acelaşi model civilizațional. Statele şi organizațiile 
musulmane s-au raliat cu bosniacii musulmani şi s-au opus croaților şi 
sârbilor. Ţările şi organizaţiile ortodoxe i-au sprijinit pe sârbi şi s-au opus 
croaților şi musulmanilor. Guvernele şi elitele occidentale i-au sprijinit pe 
croaţi, i-au criticat aspru pe sârbi şi au fost în general indiferenți faţă de 
musulmani sau le-a fost teamă de aceştia. Pe măsură ce războiul continua, 
ura şi clivajele între grupuri se adânceau, iar identitățile lor religioase şi 
civilizaţionale se intensificau, cel mai frecvent în rândul musulmanilor. În 
general, lecţiile date de războiul bosniac au fost, în primul rând, că 
participanţii la războaiele liniilor de falie pot conta pe primirea de ajutor 
care poate fi substanţial de la ruda lor civilizaţională, în al doilea rând, că un 
asemenea ajutor poate afecta semnificativ cursul războiului şi, în al treilea 


'7 IBIDEM, p. 265. 
'S IBIDEM, p. 304. 
9 IBIDEM, p. 307. 
2 IBIDEM, p. 309. 
2 IBIDEM, p. 321. 

rând, că guvernele şi popoarele ce fac parte dintr-o civilizaţie nu risipesc 
sânge şi comori pentru a ajuta pe cei dintr-o altă civilizație să lupte într-un 


război al liniilor de falie”.2 


„Ciocnirea civilizaţiilor” — între acceptare şi respingere. Poziţia 
ortodoxă 

Atacul de la 11 septembrie 2001 a părut unora şi continuă să pară şi 
în zilele noastre o imagine a confruntării dintre militanții musulmani 
fundamentalişti şi cultura occidentală ce îşi are originea în creştinism, cele 
mai dese cuvinte folosite în acele zile şi în cele următoare fiind „jihad” şi 
„cruciadă”. În acelaşi timp, atacul a fost perceput ca o validare a tezei 
„ciocnirii civilizațiilor” formulată de Huntington cu doar câţiva ani înainte. 
Din acest moment, religia a devenit motiv de discuţie în cadrul majorităţii 
întâlnirilor internaţionale, indiferent de tema abordată. Lumea a început să 
se gândească tot mai mult la problema violenţei ce reprezintă o pată neagră 
pe imaginea istoriei recente. Aceste teme au fost abordate în cadrul mai 
multor dezbateri la care au participat lideri religioşi din întreaga lume care 
au venit cu răspunsuri conform propriilor tradiţii la problemele ridicate de 
noile realităţi.” 

În aceste condiţii, ideile cuprinse în cartea lui Huntington au 
provocat discuţii aprinse la nivel global. Chiar şi autorul a fost surprins de 
felul în care argumentaţia lui a fost fie susţinută, fie atacată. Paradoxul a 
apărut atunci când cei care s-au văzut a fi „fotografiaţi” în teoria lui 
Huntington s-au întors împotriva acesteia. Au fost şi unii autori care au 
considerat că aceste idei trebuie să fie examinate şi să se acționeze astfel 
încât teoria să nu devină realitate. Politologul american a fost preocupat în 
primul rând să găsească argumente care să susțină realitățile şi realizările 
actuale, împotriva formelor care o ameninţă, nefiind compatibile cu aceasta. 
Cei care au privit pozitiv provocarea au propus soluţia dialogului 
interreligios şi intercultural, accentuând faptul că realitatea multiculturală şi 
plurireligioasă modernă nu exclude pe nimeni care doreşte să-şi manifeste 
propriul mod de viaţă. Drepturile omului şi respectul faţă de ceilalți sunt 
valori ale lumii moderne, permițându-le oamenilor să se exprime în felul în 
care aleg sau gândesc. În cele din urmă, teoria propusă de Huntington nu a 
condus la autocritică, ci la argumente apologetice, uneori agresive. 

Unul dintre reproşurile aduse acestei teorii a fost acela că ignoră 
posibilităţile reconcilierii, care are la bază, în primul rând, iertarea creştină. 
Iertarea şi reconcilierea sunt cele două elemente pe care creştinismul le 


* IBIDEM, pp. 431-432. 

accentuează în mod deosebit în procesul promovării păcii între oameni, 
indiferent de religia căreia îi aparţin. În tratarea acestei teme trebuie pornit 
de la realitatea omului ca fiinţă personală care se deschide celorlalți oameni, 
creaţi şi ei după chipul lui Dumnezeu. Iertarea şi reconcilierea îşi găsesc 
bazele în învăţătura antropologică cu referire la crearea omului după chipul 
lui Dumnezeu şi la mântuirea tuturor în lisus Hristos, Fiul lui Dumnezeu 
întrupat. Astfel, toate se reînnoiesc în Biserică, Trupul tainic al Domnului. 
Biserica ocupă un loc important în construirea unei societăţi trainice, rol ce 
îi este atribut de Dumnezeu prin faptul că aici sunt aşteptaţi şi primiţi toţi cei 
care îşi manifestă această dorinţă. 

Într-un studiu despre locul pe care îl ocupă Biserica în lumea 
postcomunistă, Christos Yannaras opunea rolul Bisericii creştine realităților 
concrete ale acestei lumii. Astfel, Biserica trebuie să răspundă necesităţii 
umane celei mai adânci, transcenderea morţii fiind singura care se opune 
consumismului specific societăţii actuale. „O înţelegere obişnuită a rolului 
Bisericii în lumea postcomunistă necesită criterii care ne permit să 
discernem realitatea Bisericii în mod empiric şi să o distingem de imitaţii”.75 
În vederea recunoaşterii autenticităţii bisericeşti trebuie avute în vedere 
două criterii: proclamarea victoriei asupra morţii şi cadrul instituţional care 
asigură unitatea şi continuitatea autenticităţii ecleziale în istorie, adică 
succesiunea apostolică. Realitatea empirică a naturii Bisericii este cuprinsă 
în fiecare persoană umană care se află în relaţie cu alte persoane. 

O analiză a lumii occidentale actuale scoate în evidenţă faptul că 
„marxismul modern sau materialismul capitalist istoric este un produs 
intrisec al dezvoltării revoluţiei metafizice a Iluminismului — şi al civilizaţiei 
noi pe care a fondat-o”.2* În cartea sa, Samuel Huntington a pornit de la 
două civilizaţii europene pe care le-a prezentat gata formate, ambele cu baze 
religioase şi cu rivalități evidente care s-au observat mai întâi în diferenţele 
acumulate de-a lungul timpului: pe de o parte, societăţile întruchipate de 
tradiţiile religioase catolică şi protestantă, iar, pe de alta, societățile ce 
aparţin Creştinismului ortodox şi Islamului. În demersul său, autorul a 
ignorat însă multe realități specifice Europei. El a descris civilizațiile 
ortodoxă şi islamică ca fiind adevărate pericole pentru civilizaţia 
occidentală, nefiind în stare să asimileze realizările modernităţii occidentale: 
prioritatea absolută a drepturilor individuale, a liberalismului politic şi 
angajarea exclusivă a raționalismului funcțional în vederea creşterii 


1 RODNEY L. PETERSEN, „Forgiveness and Reconciliation in Christian Theology. A 
Public Role for the Church in Civil Society”, în: 7he Orthodox Churches in a Pluralistic 
World. An Ecumenical Conversation, pp. 110-129. 

productivităţii. „Este destul de clar faptul că, criteriile lui Huntington cu 
privire la diferența culturală între tradiţiile religioase europene sunt 
rezultatul rebeliunii anti-religioase europene. Drepturile individuale, 
liberalismul politic, raționalismul utilitar, dezvoltarea economică şi 
progresul sunt cele mai reprezentative rezultate ale filosofiei Iluminismului 
şi sunt produse ale insistenței zeloase europene moderne asupra 
naturalismului ca substitute pentru ontologia, cosmologia şi antropologia 
creştină”.27 Astfel, politologul american a accentuat şi a impus în demersul 
său materialismul istoric ca propriul criteriu în vederea determinării 
diferenţelor culturale reprezentate de tradiţiile religioase europene rivale. 
„În cele din urmă, Huntington, neintenționat şi chiar inconştient, are 
dreptate: dacă vorbim despre «rivalitate» culturală între catolicism/ 
protestantism şi Ortodoxia răsăriteană, sau între materialismul istoric şi 
Biserică, ne referim la aceeaşi realitate socio-istorică”.75 

În cadrul studiului întreprins de Huntington trebuie analizată şi 
realitatea după care Occidentul de astăzi se caracterizează prin supremaţia 
nihilismului metafizic şi materialismului istoric. În acest context, 
diferenţele, iar nu rivalitățile dintre cele două tradiţii, occidentală şi 
ortodoxă, pornesc de la două paradigme diferite ce le definesc. 
„Incapacitatea” Ortodoxiei de a asimila paradigma culturală occidentală, în 
ciuda eforturilor sale, nu constituie o rivalitate, deoarece Ortodoxia are ca 
prioritate promovarea relaţiilor interpersonale faţă de accentul pus în lumea 
occidentală pe disciplina individuală. 

Realitatea de astăzi arată faptul că rolul confesiunilor creştine în 
lumea postcomunistă este unul marginal, viaţa religioasă fiind limitată la 
viaţa privată caracterizată prin individualism. În zilele noastre se adânceşte 
din ce în ce mai mult criza culturală ce poate fi depăşită doar prin relaţiile de 
comuniune dintre oameni. Trebuie să existe o conlucrare intensă în vederea 
îndepărtării pericolului individualismului prin care se pierde calitatea 
umană. Oamenii trebuie să se reintegreze în viaţa comunitară a parohiei şi 
eparhiei, trecutul recăpătându-şi astfel caracterul viu pentru orice realitate 
personală nouă, deoarece viaţa eclesială oferă comuniunea personală. 

Într-o analiză a locului Ortodoxiei în lumea occidentală 
contemporană, Mitropolitul loan  Zizioulas sublinia importanţa 
conştientizării faptul că în acest moment o mare parte a lumii este dominată 
de cultura şi civilizaţia occidentală, prezente în toate sectoarele vieţii 
oamenilor. Superioritatea din punct de vedere politic şi economic a impus 
țările occidentale ca modele pentru alte ţări din lume. În contextul actual, 
Ortodoxia trebuie să-şi prezinte etosul, iar nu să se transforme într-o religie 


2 IBIDEM, pp. 36-37. 

„exotică” care să se plieze pe nevoile unor comunităţi restrânse. 
Răspândirea credincioşilor ortodocşi în lumea occidentală a avut loc mai 
ales după Revoluţia din Rusia şi după cele două Războaie mondiale. Astăzi 
se poate vorbi de un număr mare de ortodocşi care trăiesc în Occident, ceea 
ce presupune o responsabilitate crescândă a Bisericii Ortodoxe. În acelaşi 
timp, trebuie să se întărească ideea că misiunea ortodoxă în lumea 
occidentală depăşeşte simplul prozelitism. În acest sens, Ortodoxia trebuie 
să-şi definească rolul şi locul în lumea de astăzi, care îi cuprinde pe toți 
oamenii şi întregul cosmos. Rolul Ortodoxiei în Europa şi în lume este mult 
mai important decât acela de a reduce misiunea Bisericii la convertirea cât 
mai multor oameni. 

Ortodoxia trebuie să-şi prezinte etosul în faţa valorilor culturale şi 
religioase occidentale. Ortodocşii care trăiesc în alte teritorii decât cele în 
care s-au născut pot şi trebuie să interpreteze şi să prezinte lumii ceea ce ei 
înțeleg prin cuvintele „occidental” şi „vestic” şi să realizeze punți de 
legătură între credinţa ortodoxă şi cultura occidentală. Trebuie urmat drumul 
Sfinților Părinți ai Bisericii, cei care au ţinut cont de provocările culturale 
ale timpurile lor, reuşind să transforme lumea greco-romană după învăţătura 
evanghelică. Ortodoxia în Occident este chemată să facă exact acelaşi lucru 
pentru timpurile prezente: să abordeze şi să rezolve nevoile actuale ale 
oamenilor pornind de la propria tradiție religioasă. Aceste probleme devin 
problemele tuturor, indiferent de locul în care trăiesc sau de unde vin 
oamenii. 

Cele mai mari semne de întrebare apar atunci când frica de celălalt 
se identifică cu frica de alteritate, aceasta fiind, de fapt, o suprapunere a 
diferenţei şi diviziunii. În aceste condiţii existențele oamenilor sunt 
identificate cu diviziunile dintre ei, apărând tot felul de împărțiri: state, 
cluburi, frăţii sau confesiuni. „Când diferenţa devine diviziune, comuniunea 
nu este nimic altceva decât un aranjament pentru coexistenţa paşnică”.” Ea 
devine un interes parțial care se poate transforma în conflict ce porneşte de 
la confuzia realizată între diferenţe şi diviziuni. 

Având exemplul Sfinților Părinţii, şi în special al Sfântului Maxim 
Mărturisitorul, se poate vorbi de dimensiunea cosmică a realității. Cosmosul 
este împărțit în diverse părţi, rezultat al apariţiei morţii în urma păcatului 
strămoşesc. „Moartea există deoarece comuniunea şi alteritatea nu pot 
coincide în creaţie. Existenţele diferite devin existenţe îndepărtate: pentru că 
diferenţa devine diviziune, distincţia devine distanţă”.*0 Conform învăţăturii 
Sfântului Maxim, diferenţa trebuie menţinută. Însă diviziunea reprezintă 

Theological Quarterly, 38, no. 4 (1994), p. 350. 
% IBIDEM, pp. 350-351. 


80 


pervertirea diferenţei şi, în cele din urmă, conduce la moarte. Prin 
coroborarea diferenţei şi diviziunii se ajunge la moarte, de aceea iadul este 
văzut ca izolarea supremă faţă de celălalt. „Nu putem rezolva această 
problemă prin etică. Avem nevoie de o nouă naştere. Aceasta ne conduce la 
eclesiologie”.! 

Discuţia despre Biserică şi despre rolul ei în societatea 
contemporană devine astfel esențială. „Biserica este o comunitate care 
trăieşte în istorie şi, prin urmare, în starea de existenţă căzută în păcat. Toate 
observaţiile în legătură cu dificultatea reconcilierii comuniunii cu ceilalți în 
cultura noastră sunt aplicabile în acelaşi timp şi vieții Bisericii. Păcatul ca 
frică şi respingere a celuilalt este o realitate trăită şi în cadrul Bisericii. 
Biserica este compusă din păcătoşi şi ea împărtăşeşte în întregime 
dimensiunea ontologică şi cosmică a păcatului care este moartea, ruperea 
comuniunii şi, în final, diastasis (separarea şi descompunerea) 
existenţelor”.*? Pentru ortodocşi, principala caracteristică a Bisericii rămâne 
însă metanoia, adică schimbarea minţii prin pocăință. Eclesiologia ortodoxă, 
pornind de la sfinţenia Bisericii, nu trebuie să ajungă la triumfalism, ci la 
compasiune şi metanoia profunde. În mărturisirea de astăzi, Ortodoxia 
trebuie să vorbească despre adevărurile pe care le-a propovăduit începând cu 
epoca apostolică: credinţa în Sfânta Treime (modelul prin excelenţă al 
comuniunii interpersonale), credinţa în Domnul nostru lisus Hristos 
(oamenii sunt creați după chipul lui Dumnezeu şi sunt chemaţi să ajungă la 
asemănarea cu EI în Hristos, Fiul lui Dumnezeu întrupat, Imaginea Tatălui 
ceresc), credinţa în Duhul Sfânt (Cel Care realizează koinonia, comuniunea 
supremă), învăţătura despre Biserică (Trupul tainic al Domnului în care se 
reface legătura dintre oameni şi Dumnezeu prin Sfintele Taine). Toate 
acestea stau la baza raportului dintre comuniune şi alteritate. În discuţiile 
actuale despre rolul Ortodoxiei în Occident trebuie să se pornească de la 
persoană şi personalism, aşa cum sunt înţelese din punct de vedere ortodox: 
alteritatea în comuniune şi comuniunea în alteritate, libertate şi creativitate 
în acelaşi timp. 

În zilele noastre, comuniunea cu ceilalţi este destul de dificilă nu 
numai în afara Bisericii, ci şi în interiorul ei. Ortodoxia oferă răspunsuri la 
întrebările actuale ce gravitează în jurul raportului dintre comuniune şi 
alteritate, răspunsuri ce vin din viaţa eclesială. Aceste adevăruri trebuie să 
fie propovăduite şi în lumea occidentală, bazându-se pe un anumit fel de 
viaţă reprezentat de existenţa ortodoxă autentică. „Ortodoxia este prezentă 
în Europa Occidentală nu pentru a face prozelitism sau pentru a impresiona 
şi a «fermecay» cu aspectul său «exotic». Este acolo ca o sămânță care 

trebuie să fie plantată în solul culturii occidentale, ca o parte integrală şi 
organică a ei, să ajute Europa Occidentală să dobândească şi să trăiască 
comuniunea cu celălalt într-un mod personal, pe baza viziunii existenţiale 
trinitariene, hristologice şi euharistice. Aceasta se poate întâmpla doar 
printr-un proces încet, o prezenţă «kenotică» şi o integrare genuină. Se poate 
întâmpla doar printr-o cooperare strânsă şi creativă şi printr-un dialog sincer 
cu creştinismul şi cultura occidentală”.** 

Biserica se află pe cale spre Împărăţia lui Dumnezeu fără a se 
identifica cu ea, fiind în continuă mişcare transformatoare. „Biserica, în 
calitatea ei de comunitate eshatologică şi euharistică îndreptată spre viitor, 
nu-şi dobândeşte fundamentul (vn6o71uon) îndeosebi din ceea ce este sau din 
ceea ce i s-a transmis în trecut ca structură sau ca instituţie, ci mai ales din 
ceea ce se va întâmpla în Eshaton. De aceea, pe de o parte, Biserica devine 
progresiv Împărăţia lui Dumnezeu, pe când, la polul opus, identificarea 
Bisericii cu Împărăţia lui Dumnezeu nu doar obiectivează pe cea de a 
doua, ci şi preschimbă Biserica într-un organism încremenit, o formă 
statică sau structură instituţională, un aşezământ al istoriei, într-un sistem 
compozit închis care absolutizează semnificația trecutului în detrimentul 
viitorului şi al prezenţei Duhului Sfânt”.54 

Pornind de la aceste aspecte eclesiologice, trebuie subliniat faptul că 
a considera culturile şi civilizațiile Estului şi Vestului ca fiind fără legătură 
sau ca neputând converge niciodată într-un mod creativ reprezintă, în cele 
din urmă, o abordare simplistă. Orice generalizare în istorie este simplistă, 
fie că susţine sau combate teoria „ciocnirii civilizaţiilor”. Este mai important 
să se analizeze posibilitățile îmbogăţirii reciproce între diversele culturi şi 
civilizaţii decât posibilele ciocniri dintre ele.*5 Acest lucru se poate realiza 
numai în Biserică, Trupul tainic al Domnului, în care sunt chemaţi, aşteptaţi 
şi încorporaţi toţi oamenii indiferent de rasă, sex sau religie, dacă răspund 
pozitiv chemării Mântuitorului nostru lisus Hristos, Fiul lui Dumnezeu 
întrupat „pentru noi oamenii şi pentru a noastră mântuire”. 


Concluzii 

În lumea în care trăim, caracterizată prin generalizarea instabilității 
şi incertitudinii, excluderea religiei din vieţile oamenilor a condus atât la 
renaşterea fundamentalismelor, ajungându-se până la conflicte religioase 
locale, naţionale şi internaţionale, cât şi la fenomenul opus, al „întoarcerii la 

Dumnezeu”. Unii, între care un loc aparte îl ocupă Samuel Huntington, au 
legat aceste realităţi de ceea ce a devenit cunoscut sub numele de „ciocnirea 
civilizațiilor” şi de un adevărat „război al religiilor”. Alţii au văzut religia ca 
singura sursă care poate promova pacea şi înţelegerea între oameni. Astfel, 
se vorbeşte din ce în mai mult de o „întoarcere la religie”, fără a se ajunge 
însă la sincretism sau la omogenizarea diferenţelor dintre religii. În acest 
context, dialogul interreligios ocupă un loc important.5 

Dialogul este un dar al lui Dumnezeu. Creatorul este permanent în 
dialog cu persoanele umane create după chipul Său. Dialogul este experienţa 
fundamentală a vieţii noastre şi poate avea loc doar într-o atmosferă de 
respect şi responsabilitate, având ca scop înţelegerea reciprocă, precum şi 
clarificarea neînțelegerilor. Important este ca participanţii la dialog să 
discearnă între contextul istoric, tradiţiile şi credinţele particulare şi adevărul 
suprem. Erezia apare atunci când o singură parte a adevărului este selectată 
şi absolutizată într-un mod fundamentalist, excluzând astfel celelalte 
aspecte. Planul lui Dumnezeu îi cuprinde pe toţi oamenii creaţi din iubire şi 
nu se schimbă niciodată, deşi fiinţele umane şi circumstanţele istorice se pot 
schimba. „Suntem convinşi că în ciuda diferenţelor culturale, religioase şi 
rasiale suntem mai apropiaţi unii de alţii decât ne putem imagina”. 

Biserica Ortodoxă a primit preaplinul adevărului prin inspiraţia 
Duhului Sfânt, adevăr prețuit şi cultivat în comuniunea Sfinților. Pentru 
oameni, cunoaşterea adevărului divin este un proces gradual într-o 
dezvoltare nesfârşită. Fiecare persoană merge pe acest drum alături de alte 
persoane, fără a fi însă identică cu ceilalți. Fiecare persoană primeşte şi 
percepe adevărul în concordanță cu propria experienţă religioasă şi 
capacitate de înţelegere. Adevărul suprem există şi a fost revelat în 
totalitatea lui, fiind prezent desăvârşit şi neschimbat în Biserica Ortodoxă. 
Însă felul în care este perceput variază de la un om la altul. „Aceasta nu este 
o viziune clar doctrinară a adevărului teologic. Dimpotrivă, este o viziune 
spirituală esenţială pentru realitatea lumească, una care înlocuieşte aroganţa 
de la autoritate şi deschide căi noi de abordare a credincioşilor altor religii. 
Presupune mărinimie şi milostenie, credință şi speranţă, toleranță şi 
reconciliere. Se opune convertirii forţate şi conflictului, impunerii şi 
intoleranţei, agresiunii şi violenţei”.s% Această abordare ne fereşte să-l 
atribuim lui Dumnezeu intenţii şi decizii care sunt doar ale noastre. Atunci 


3% Vezi o analiză a dialogului interreligios în: ADRIAN BOLDIŞOR, Importanţa şi 

când se dialoghează cu cei de alte credinţe şi ideologii trebuie să se 
pornească de la iubirea jertfelnică a lui Dumnezeu pentru toţi oamenii. 


Abstract: Can We Speak About a „Clash of Civilizations ” in the Twenty- 
First Century? 

Nowadays, in the context of the growing migration of the Muslim 
population in Europe, caused by the wars in Syria and other areas, the 
question is increasingly being asked whether there is a danger of 
„Islamization of Europe” following the „clash of civilizations”. The last 
formula is not new. It created a real dispute in the past. But the discussions 
must also take into account other questions that are currently being asked: is 
there still a Christian Europe? Is it possible to speak of an intrinsic conflict 
between Christianity and Islam, which erupts at certain periods of time? 

In this study we will focus on the topic of „clash of civilizations”, 
the impact that this formula had in the world at the end of the twentieth 
century and the connotations it has for our times. The topic of research starts 
from the realities that no one can dispute, globally emphasizing the 
problems that affect people: conflicts in various territories, difficult 
economic situations in certain regions of the world, reaching financial crises 
and important social changes, in which the majority populations have to live 
with minorities that, most of the time, they do not know and do not accept. 

